आज शिक्षा राज्यमंत्री रामशंकर कठेरिया के अंकों के जालसाज़ी विवाद ने बरसों पुरानी यादों को ताज़ा कर दिया। पहले शिक्षामंत्री स्मृति ईरानी डिग्री विवाद में घिरी थीं, आज उनके जूनियर पर आरोप लगे हैं कि उनकी ग्रेजुएशन की मार्कशीट नकली है। वर्ष 2010 में उनके विरोधी बसपा उम्मीदवार ने उनके खिलाफ जालसाजी और बेईमानी की शिकायत दर्ज करवाई थी, और आरोप लगाया था कि कठेरिया ने अपनी बीए सेकंड ईयर और एमए फाइनल की मार्कशीट में जालसाजी की, ताकि आगरा विश्वविद्यालय में लेक्चरर की नौकरी मिल सके। कठेरिया ने एनडीटीवी से कहा कि उनके खिलाफ जालसाजी का यह मामला राजनीतिक रूप से प्रेरित था। उन्होंने उम्मीद जताई कि वह बेदाग होकर सामने आएंगे। हाईकोर्ट ने मामले को आगरा स्थित सेशन कोर्ट के पास भेज दिया है, जिसकी सुनवाई 26 नवंबर को होगी।